(Ortografía tradicional) Xak mäkꞌoxow iwanimaꞌ.
Chicuꞌba i cꞌux chrij ri Dios,
xukujeꞌ chicuꞌba i cꞌux chwij in.
Cho rachoch ri nu Tat cꞌo qꞌuia ri jeꞌl tak ja ri cuyaꞌ quixcꞌoji wi.
We ta mat je riꞌ,
nu bim ta riꞌ chiwe.
Quineꞌ baꞌ,
quinbana u banic jun ja ri cuyaꞌ quixcꞌoji wi.
Aretak in benak chic,
bantajinak chi u banic ri ja ri quixcꞌoji wi,
quinpe chi na che i cꞌamic bi wucꞌ rech ri ix quixecꞌol chilaꞌ jawijeꞌ ri in cꞌo wi.
Ri ix iwetam jawijeꞌ ri quineꞌ wi,
xukujeꞌ iwetam ri be ri copan chilaꞌ,
—xcha ri Jesús chque ru tijoxelab.
Ri tat Tomás xubij che:
Kajaw,
man ketam taj jawijeꞌ ri queꞌ wi la.
¿Jas ta cꞌu cäkaꞌn che retamaxic ri be?
—xcha che.
Ri Jesús xchꞌawic,
xubij che:
In riꞌ quincꞌut ri be,
ri in quincꞌut ri kas tzij,
xukujeꞌ ri in quinya na ri cꞌaslemal.
Xak xuwi rumal wech in jun winak cäcowinic copan rucꞌ ri ka Tat.
We ta ri ix kas iwetam nu wäch,
iwetam ta u wäch riꞌ ri nu Tat xukujeꞌ.
Iwetam chi cꞌu u wäch riꞌ cämic rumal chi amakꞌel tajin quiwil u wäch ri Areꞌ,
—xcha che ri tat Tomás.
Te riꞌ xubij ri tat Felipe che:
Kajaw,
cꞌutu baꞌ la ri ka Tat chkawäch,
xuwi waꞌ rajwaxic chke,
—xcha che.
Ri Jesús xchꞌawic,
xubij che:
Felipe,
ojer chi riꞌ in cꞌo iwucꞌ,
¿te cꞌu riꞌ man awetam tä nu wäch?
Jachin ri rilom nu wäch in,
rilom u wäch riꞌ ri nu Tat.
¿Jas che cataꞌ chwe chi quincꞌut ri ka Tat chiwäch?
¿A mat quicojo chi ri in,
in cꞌo rucꞌ ri ka Tat,
xukujeꞌ chi ri ka Tat cꞌo wucꞌ in?
Ri tzij ri quinbij chiwe man xak tä in quinbinic.
Ri ka Tat ri cäjeki wucꞌ in,
are ri Areꞌ ri cäbanow ri chac.
Chicojoꞌ chi ri in,
in cꞌo rucꞌ ri ka Tat,
xukujeꞌ chi ri ka Tat,
Are cꞌo wucꞌ in.
We man je riꞌ,
chixcojon baꞌ chwe rumal ri quinbano.
Kas tzij quinbij chiwe,
chi jachin ri cäcojon chwe,
cuban na re xukujeꞌ ri cajmabal ri quinban in.
Nimak tak cajmabal cꞌut chuwäch waꞌ cuban na rumal chi ri in quineꞌc jawijeꞌ ri cꞌo wi ri ka Tat.
Ronojel cꞌu ri quitaꞌ che ri ka Tat pa ri nu biꞌ,
ri in quinban na rech ri in u Cꞌojol ri Dios quinkꞌalajisaj chi nim na u kꞌij ri ka Tat.
Ri in quinban na apachique ri quitaꞌ chwe pa ri nu biꞌ.